Kan jy onthou toe jy so bietjie jonger was en een van jou ouers in ’n gesprek die volgende woorde uitgeroep het?
Of oor daardie tannie-hulle se dogter wat “in die moeilikheid geraak het” en toe uiteindelik moes trou om die skande van die strate en uit die mense se monde te hou.
Kan jy onthou hoe jy ook gegril het toe jy uiteindelik in die grootmense se geselskap toegelaat is, en een van die Ooms in die sitkamer met so ’n gedempte stem gesê het: “Wat ’n absolute skande…” terwyl hulle so-en-so se naakte dierlikheid Saterdag aand na daai drink-partytjie in die dorp, bespreek het.
Kan jy onthou hoe daar nog gewaarsku is teen matriek-vakansies by die see, en al die gevare wat dit veral vir die meisies se reinheid ingehou het?
Ek dink soos Totius vir ons die euwels wat met die groot stad gekom het so mooi in sy bekroonde “Trekkersweë” geskilder het, wag daar 77 bladsye vir hom of haar wat vir ons ’n soortgelyke werk gaan oopskryf, oor alles wat in ons huise ingekom het met die groot bruin-en-glas Telefunken boks, wat met die driehoek-drie koper stafies by die muur inprop.
Toets bietjie hierdie een met jou man of met jou vrou: Vra hom watter dinge vandag nog as ’n regte SKANDE beskou word. Noem bietjie daardie dinge wat vroeër nie eens oor gepraat is nie, en wat nou so flink-tong bespreek word soos wat oor ’n wit draai roomys by McDonalds gepraat word.
NEE: Waarom kla almal dan so oor die morele en maatskaplike verval as ’n land nie ’n reg-of-verkeerd koorspen nodig het nie? ’n Gaan-nou-soontoe ding, of daai tipe klankgolf wat met oorweldigende gesag en oortuigings vermoë vir almal sê: “Ja, ja! Nee, nee!”
En as die kerk van die Here Jesus Christus in der daad die gewete, ja die stem in die woestyn vir die land waarvan sy lidmate ID dokumente het moet wees, vanwaar af sou daardie kerk weet wat die standaard vir aanvaarbaar en onaanvaarbaar moet wees? Lê dit op die vlak van die Dominee se opinie, of dalk op die vlak van wat my oupa-se-oupa altyd gesê het? Of die standpunt van die groot filosowe deur die eeue heen? (Studeer die predikante nog filosofie?) Of van waar?